Uredba (ES) št. 1783/1999 Evropskega parlamenta in Sveta

z dne 12. julija 1999

o Evropskem skladu za regionalni razvoj [1]

EVROPSKI PARLAMENT

IN SVET EVROPSKE UNIJE STA

ob upoštevanju Pogodbe o ustanovitvi Evropske skupnosti in zlasti člena 162 Pogodbe,

ob upoštevanju predloga Komisije [2],

ob upoštevanju mnenja Ekonomsko-socialnega odbora [3],

ob upoštevanju mnenja Odbora regij [4],

v skladu s postopkom iz člena 251 Pogodbe [5],

(1) ker člen 160 Pogodbe določa, da je Evropski sklad za regionalni razvoj (ESRR) namenjen pomoči pri odpravljanju največjega razvojnega neravnovesja v regijah Skupnosti; ker ESRR torej prispeva k zmanjševanju vrzeli med stopnjami razvitosti raznih regij ter zmanjševanju zaostajanja najmanj razvitih regij in otokov, vključno s podeželjem;

(2) ker člen 2(2) Uredbe Sveta (ES) št. 1260/1999 z dne 21. junija 1999 o splošnih določbah o Strukturnih skladih [6] določa, da je glavna naloga ESRR prispevati k uresničevanju Cilja 1 in Cilja 2 iz točk 1 in 2 prvega pododstavka člena 1 (v nadaljevanju "Cilj 1 in Cilj 2") navedene uredbe; ker člena 20 in 21 iste uredbe določata, da bo ESRR v okviru pobud Skupnosti prispeval k financiranju čezmejnega, transnacionalnega in medregionalnega sodelovanja ter gospodarske in socialne prenove mest in urbanih sosesk v krizi; ker člena 22 in 23 navedene uredbe določata, da bo podpiral inovativne ukrepe na ravni Skupnosti in ukrepe tehnične pomoči;

(3) ker so skupne določbe Strukturnih skladov opredeljene v Uredbi (ES) št. 1260/1999; ker bi bilo treba opredeliti, kakšne vrste ukrepov v okviru Cilja 1 in Cilja 2, pobud Skupnosti in inovativnih ukrepov lahko ESRR financira;

(4) ker bi bilo treba opredeliti prispevek ESRR k usklajenemu, uravnoteženemu in trajnostnemu razvoju ekonomske aktivnosti, k visoki stopnji konkurenčnosti, visoki stopnji zaposlenosti, enakosti med ženskami in moškimi ter visoki ravni varstva in izboljševanja okolja v okviru naloge tega sklada spodbujati regionalni razvoj;

(5) ker bi moral ESRR zagotoviti pomoč v okviru celovite in integrirane strategije trajnostnega razvoja in sinergijo s pomočjo iz drugih Strukturnih skladov;

(6) ker bi moral ESRR kot del svojih nalog podpirati produktivno okolje in konkurenčnost podjetij, zlasti malih in srednjih; lokalni gospodarski razvoj in zaposlovanje, tudi na področjih kulture in turizma, kadar prispevata k ustvarjanju trajnih delovnih mest; raziskave in tehnološki razvoj; razvoj lokalnih, regionalnih in vseevropskih omrežij na področju prometne, telekomunikacijske in energetske infrastrukture, vključno z zagotavljanjem ustreznega dostopa do njih; varstvo in izboljšanje okolja s spodbujanem čiste in učinkovite rabe energije in z razvijanjem obnovljivih virov energije ob upoštevanju načela preprečevanja in načel, da je treba delovati preventivno, da je treba okoljsko škodo prednostno odpravljati pri viru in da mora plačati povzročitelj obremenitve; ter enakost med ženskami in moškimi pri zaposlovanju;

(7) ker bi moral imeti ESRR v smislu izboljševanja kakovosti življenja in razvoja nekega ozemlja posebno vlogo v korist lokalnega gospodarskega razvoja, zlasti s spodbujanjem lokalnih povezav za zaposlovanje in novih možnosti zaposlovanja;

(8) ker bi moral ESRR kot del svojih nalog podpirati naložbe v sanacijo opuščenih območij v korist lokalnega, podeželskega in mestnega gospodarskega razvoja;

(9) ker imajo ukrepi v interesu Skupnosti, ki se izvajajo na pobudo Komisije, pomembno vlogo pri uresničevanju splošnih ciljev strukturnih dejavnosti Skupnosti iz člena 1 Uredbe (ES) 1260/1999; ker je v ta namen, glede na vrednost, ki jo dodaja na ravni Skupnosti, pomembno, da ESRR še naprej spodbuja čezmejno, transnacionalno in medregionalno sodelovanje, tudi v regijah, ob zunanjih mejah Unije v smislu Pogodbe, na otokih z najbolj omejenimi možnostmi in v najbolj oddaljenih regijah, ob upoštevanju njihovih posebnosti in težav; ker v okviru tega sodelovanja skladen, uravnotežen in trajnostni razvoj celotnega ozemlja Skupnosti, tudi v zvezi s prostorskim načrtovanjem, dodaja vrednost dejavnosti spodbujanja ekonomske in socialne kohezije; ker bi se moral prispevek ESRR k razvoju nadaljevati in se povečati; ker je poleg tega zaželeno, da podpira gospodarsko in socialno prenovo mest in urbanih sosesk v krizi, zato da se spodbuja trajnostni razvoj mest;

(10) ker je primerno, da se določijo pristojnosti glede sprejemanja izvedbenih določb in opredelijo prehodne določbe;

(11) ker bi bilo treba razveljaviti Uredbo Sveta (EGS) št. 4254/88 z dne 19. decembra 1988 o izvajanju Uredbe (EGS) št. 2052/88 glede Evropskega sklada za regionalni razvoj [7],

SPREJELA NASLEDNJO UREDBO:

Člen 1

Naloge

Evropski sklad za regionalni razvoj (ESRR) na podlagi člena 160 Pogodbe in Uredbe (ES) št. 1260/1999 prispeva k financiranju pomoči, opredeljene v členu 9 navedene uredbe, zato da spodbuja ekonomsko in socialno kohezijo z odpravljanjem glavnih regionalnih neravnovesij in sodelovanjem pri razvoju in preobrazbi regij.

V ta namen prispeva ESRR tudi k spodbujanju trajnostnega razvoja in ustvarjanju trajnih delovnih mest.

Člen 2

Področje uporabe

1. ESRR v okviru nalog iz člena 1 prispeva k financiranju:

(a) donosnih naložb, ki omogočajo ustvarjanje in ohranjanje trajnih delovnih mest;

(b) naložb v infrastrukturo:

(i) ki v regijah, zajetih v Cilj 1, prispevajo k povečevanju ekonomske zmogljivosti, k razvoju, strukturnemu prilagajanju, ustvarjanju ali ohranjanju trajnih delovnih mest v teh regijah, vključno s tistimi naložbami v infrastrukturo, ki prispevajo k vzpostavitvi in razvoju vseevropskih omrežij na področju prometne, telekomunikacijske in energetske infrastrukture, pri čemer se upošteva potreba po povezavi otoških, neobalnih in obrobnih regij z osrednjimi regijami Skupnosti;

(ii) ki se v regijah in območjih, zajetih v Cilj 1 in Cilj 2 ali pobude Skupnosti iz člena 20(1)(a) in (b) Uredbe (ES) št. 1260/1999, nanašajo na diverzifikacijo gospodarskih lokacij in nazadujočih industrijskih območij, prenovo urbanih območij v težavah ter revitalizacijo in boljšo dostopnost podeželskih območij in območij, odvisnih od ribištva; naložb v infrastrukturo, katere posodobitev ali obnavljanje je predpogoj za nastajanje ali razvoj gospodarskih aktivnosti, ki ustvarjajo delovna mesta, vključno z infrastrukturnimi povezavami, od katerih je odvisen razvoj takih aktivnosti;

(c) razvoja endogenega potenciala z ukrepi, ki spodbujajo in podpirajo lokalni razvoj ter zaposlovalne pobude in aktivnosti malih in srednjih podjetij, ki vključujejo zlasti:

(i) pomoč, namenjeno službam, ki ponujajo storitve podjetjem, zlasti na področjih upravljanja, tržnih raziskav ter raziskav in storitev, ki so skupne več podjetjem,

(ii) financiranje prenosa tehnologije, kamor sodi zlasti zbiranje in razširjanje informacij, skupne organizacije med podjetji in raziskovalnimi ustanovami ter financiranje izvajanja inovacij v podjetjih,

(iii) izboljševanje dostopa do financiranja in posojil za podjetja z ustvarjanjem in razvijanjem primernih finančnih instrumentov, navedenih v členu 28 Uredbe (ES) št. 1260/1999,

(iv) direktna pomoč za naložbe iz člena 28(3) Uredbe (ES) št. 1260/1999, kadar ne obstajajo sheme pomoči,

(v) zagotovitev infrastrukture v obsegu, ki ustreza lokalnemu razvoju in razvoju zaposlovanja,

(vi) pomoč za strukture, ki na lokalni ravni zagotavljajo storitve za ustvarjanje delovnih mest, pri čemer so izključeni ukrepi, ki jih financira Evropski socialni sklad (ESS);

(d) ukrepov tehnične pomoči iz drugega pododstavka člena 2(4) Uredbe (ES) št. 1260/1999.

V regijah, ki jih zajema Cilj 1, lahko ESRR prispeva k financiranju naložb v izobraževanje in zdravje, ki prispevajo k strukturnemu prilagajanju regij.

2. Pri uporabi odstavka 1 finančni prispevek ESRR med drugim podpira:

(a) produktivno okolje, zlasti za povečevanje konkurenčnosti in trajnostnih naložb podjetij, posebno malih in srednjih podjetij, pa tudi privlačnosti regij, zlasti z izboljšanjem njihove infrastrukturne opremljenosti;

(b) raziskave in tehnološki razvoj za spodbujanje uvajanja novih tehnologij in inovacij ter krepitev raziskovalnih in tehnološko-razvojnih zmogljivosti, ki prispevajo k regionalnemu razvoju;

(c) razvoj informacijske družbe;

(d) razvoj turizma in naložbe v kulturo, vključno z varovanjem kulturne in naravne dediščine, pod pogojem, da ustvarjajo trajna delovna mesta;

(e) varstvo in izboljšanje okolja, zlasti ob upoštevanju načela preprečevanja in načela, da je treba delovati preventivno pri podpori gospodarskega razvoja, čisto in učinkovito rabo energije in razvijanje obnovljivih virov energije;

(f) enakost med ženskami in moškimi na področju zaposlovanja, zlasti z ustanavljanjem podjetij in z infrastrukturo ali storitvami, ki omogočajo uskladitev družinskega in poklicnega življenja;

(g) transnacionalno, čezmejno in medregionalno sodelovanje pri trajnostnem regionalnem in lokalnem razvoju.

Člen 3

Pobuda Skupnosti

1. ESRR na podlagi člena 20 Uredbe (ES) št. 1260/1999 in v skladu z njenim členom 21 prispeva k izvajanju pobude Skupnosti za čezmejno, transnacionalno in medregionalno sodelovanje, katerega namen je spodbujati skladen, uravnotežen in trajnosten razvoj celotnega ozemlja Skupnosti ("Interreg"), kot tudi k izvajanju pobude Skupnosti za gospodarsko in socialno prenovo mest in urbanih sosesk v krizi, katere namen je spodbujati trajnostni razvoj mest ("URBAN").

2. Skladno s členom 21(2) Uredbe (ES) št. 1260/1999 se z odločbo o prispevku skladov k financiranju ukrepov, ki izpolnjujejo pogoje za financiranje na podlagi Uredb (ES) št. 1784/1999 [8], (ES) št. 1257/1999 [9] in (ES) št. 1263/1999 [10], področje uporabe iz odstavka 1 tega člena razširi, zato da bi se izvajali vsi ukrepi, ki jih predvideva zadevni program pobud Skupnosti.

Člen 4

Inovativni ukrepi

1. Skladno s členom 21(2) Uredbe (ES) št. 1260/1999 lahko ESRR prispeva tudi k financiranju:

(a) izdelave študij na pobudo Komisije, katerih namen je identificiranje in analiza regionalnih razvojnih problemov in rešitev, zlasti za skladen, uravnotežen in trajnosten razvoj celotnega ozemlja Skupnosti, vključno z Evropsko prostorsko razvojna perspektiva;

(b) pilotnih projektov, katerih namen je identificirati ali predlagati nove regionalne in lokalne razvojne rešitve, da se potem, ko se izkažejo za izvedljive, vključijo v pomoč;

(c) izmenjave izkušenj v zvezi z inovacijami, da bi se pridobljene izkušnje s področja regionalnega in lokalnega razvoja prenašale ter bile koristno uporabljene.

2. Skladno s členom 22(2) Uredbe (ES) št. 1260/1999 se z odločbo o prispevku skladov k financiranju ukrepov, ki izpolnjujejo pogoje za financiranje na podlagi Uredb (ES) št. 1784/1999(ES), št. 1257/1999 in (ES) št. 1263/1999, področje uporabe iz odstavka 1 tega člena razširi, zato da bi se izvajali vsi ukrepi zadevnega pilotnega projekta.

Člen 5

Izvedbene določbe

Morebitne podrobne izvedbene določbe za to uredbo sprejme Komisija v skladu s postopkom iz člena 48 Uredbe (ES) št. 1260/1999.

Člen 6

Razveljavitev

Uredba (EGS) št. 4254/88 se razveljavi s 1. januarjem 2000.

Sklicevanje na razveljavljeno uredbo velja kot sklicevanje na to uredbo.

Člen 7

Klavzula o pregledu

Evropski parlament in Svet na predlog Komisije pregledata to uredbo do 31. decembra 2006.

O predlogu odločata v skladu s postopkom, določenim v členu 162 Pogodbe.

Člen 8

Prehodne določbe

Prehodne določbe iz člena 52 Uredbe (ES) št. 1260/1999 se smiselno uporabljajo za to uredbo.

Člen 9

Začetek veljavnosti

Ta uredba začne veljati tretji dan po objavi v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 12. julija 1999

Za Evropski parlament

Predsednik

J. M. Gil-robles

Za Svet

Predsednik

S. Niinistö

[1] S to objavo se razveljavi in nadomesti objava v UL L 161, 26.6.1999, str. 43.

[2] UL C 176, 9.6.1998, str. 35 inUL C 52, 23.2.1999, str. 12.

[3] UL C 407, 28.12.1998, str. 74.

[4] UL C 51, 22.2.1999, str. 1.

[5] Mnenje Evropskega parlamenta z dne 19. novembra 1998 (UL C 379, 7.12.1998, str. 178), Skupno stališče Sveta z dne 14. aprila 1999 (UL C 134, 14.5.1999, str. 1), Sklep Evropskega parlamenta z dne 6. maja 1999 (še ni objavljen v Uradnem listu), Sklep Sveta z dne 21. junija 1999.

[6] UL L 161, 26.6.1999, str. 1.

[7] UL L 374, 31.12.1988, str. 15. Uredba, kakor je bila nazadnje spremenjena z Uredbo (ES) št. 2083/93 (UL L 193, 31.7.1993, str. 34).

[8] UL L 231, 13.8.1999, str. 5.

[9] Uredba Sveta (ES) št. 1257/1999 z dne 17. maja 1999 o podpori za razvoj podeželja iz Evropskega kmetijskega usmerjevalnega in jamstvenega sklada (EKUJS) ter o spremembi in razveljavitvi določenih uredb (UL L 160, 26.6.1999, str. 80).

[10] Uredba Sveta (ES) št. 1263/1999 z dne 21. junija 1999 o finančnem instrumentu za usmerjanje ribištva (UL L 161, 26.6.1999, str. 54).

--------------------------------------------------